钦定古今图书集成/理学汇编/学行典/第118卷 > 易经 > 《复卦》
## 钦定古今图书集成/理学汇编/学行典/第118卷 > 易经 > 《复卦》

《象》曰：“不远之复”，以修身也。

〈程传〉《不远而复》者，君子所以修其身之道也。学问之道无他也，唯其知不善，则速改以从善而已。〈大全〉双峰饶氏曰：“人之一心，善端绵绵，本是相续，念虑之闲，虽或小有所差，而其歉然不自安之意，已萌于中，是即天地生物之心之所呈露，而《孟子》所谓怵惕恻隐之心者也。人唯省察克治之功不加，虽有为善之几，而无反善之实，是以纵欲妄行，而其悔至于不可追也。善用力者，诚能因是心之萌而速反之，使不底”于悔焉，则人欲去而天理还矣。此《不远》之《复》，以修身也。